AfriForum wil Coligny-verdagtes helpPieter Doorewaard en Phillip Schutte in die Coligny-landdroshof op 26 Junie 2017. Foto: ANA AfriForum het besluit om aan te bied om regs- en ander bystand aan Pieter Doorewaard en Phillip Schutte van Coligny te verleen. Dit volg nadat die enigste ooggetuie in die moordsaak teen hulle, Bonakele Pakisi, erken het hy het in die hof gelieg toe hy getuig het dat hy gesien het hoe Doorewaard en Schutte ’n tiener, Matlhomola Mosweu, vermoor. Die Sondagkoerant Rapport het Sondag onthul dat Pakisi teenoor twee persone gebieg het dat hy in die hof gelieg het en dat sy bekentenis op band opgeneem is. AfriForum het die aanbod om bystand te verleen reeds aan Doorewaard en Schutte se regsverteenwoordiger gemaak en sal in die komende week die gesprek verder voer. Volgens Kallie Kriel, uitvoerende hoof van AfriForum, wil sy organisasie benewens die hulp aan Doorewaard en Schutte, ook toesien dat Pakisi strafregtelik vervolg word vir die meineed wat hy gepleeg het. Volgens Kriel is dit belangrik dat diegene wat leuens verkondig om rassespanning te skep en valslik ’n wolk van “rassisme” oor onskuldige mense se koppe laat hang, tot verantwoording geroep moet word. Die tyd het aangebreek dat ’n voorbeeld van alle leuenaars en rasse-opstokers gemaak word. “Soos Doorewaard en Schutte se lewe deur leuens vernietig is, het ons pas ook weer in Schweizer-Reneke gesien hoe rasse-opstokers ’n bekwame onderwyseres, Elana Barkhuizen, se lewe met leuens en wanvoorstellings ontwrig. “Die tyd het aangebreek dat ’n voorbeeld van alle leuenaars en rasse-opstokers gemaak word,” sê Kriel. Doorewaard (28) en Schutte (34) is in Mei 2017 op borgtog van R5 000 elk vrygelaat, maar dit is teruggetrek nadat hulle skuldig bevind is. Hulle is steeds in aanhouding nadat hulle in Oktober skuldig bevind is. Hulle word op 28 Januarie gevonnis. Die staat het aangevoer die twee het op 20 April 2017 die 16-jarige Mosweu van ŉ bewegende bakkie afgestamp of afgegooi en dat die tienerseun weens dié val gesterf het. Die staat beweer dit het gebeur nadat die twee mans Mosweu betrap het waar hy sonneblomkoppe uit hul werkgewer, Pieter Karsten, se landerye steel. Die twee mans het volgehou Mosweu het van die bakkie afgespring.